Voditeljica čakovečkog azila Prijatelji, Aleksandra Hampamer, traži pravdu kako bi se kaznili počinitelji koji su u romskom naselju u Hlapičini mučili psa koji je uginuo nakon mjesec dana

Na svom Facebook profilu Aleksandra je objavila status kojeg u nastavku prenosimo u cijelosti:

Uskoro krećem na još jednu radnu akciju u naše sklonište. Zašto? Jer smo prihvatili više stotina pasa iz projekta kastracije pasa u romskim naseljima. I ovo što sad pišem nije poziv na akciju, ovo je poziv svim našim istomišljenicima, svoj onoj snazi animalističke zajednice da mi pomognu istjerati pravdu za Kaosa.



Priča ide ovako:



12.08. dobijam u inbox fotografiju ovog psa koji je nestao iz svog dvorišta. Tražili smo ga posvuda, plakati su bili posvuda, dijelili smo, pitali, njegovi ljudi su prijavili nestanak policiji, bili u veterinarskim ambulantama, Kaos je u zemlju propao.

Mjesec dana poslije, dobila sam ovu poruku: "Draga Aleksandra, Kaos je pronađen. Noćas je umro u svojoj košari. Pokopan je u našem vrtu."



Kaos je pronađen u romskom naselju Hlapičina gdje je, prema njihovim riječima, na lancu, izgladnjivan, mučen, iznemogao i bolestan proveo mjesec dana. Dojavu o tome vlasnicima je dostavio stanovnik naselja za koju je informaciju tražio 500 kn koje je i dobio. U večernjim satima otišli su po Kaosa i odmah jurili kod veterinara. No, za Kaosa je bilo prekasno.



Mjesec dana nakon što smo bili u romskom naselju Hlapičina u projektu kastracije romskih pasa, mjesec dana nakon što smo zbrinuli sve pse od tamo koje nisu željeli (a bilo ih je), mjesec dana netko je ukrao psa, doveo ga u naselje, izgladnjivao ga i mučio.

Ovo je pljuska svima nama koji se krvnički borimo da pomognemo i psima i ljudima u tom projektu. Ovo je pljuska svima vama koji plaćate za to novce u proračun! Ovo je pljuska svim institucijama.



I sad, ono najgore... ljudi se boje prijaviti da im ne bi zapalili kuću! Ono što sam im obećala je pravda za Kaosa. I tu vas sad trebam. Pošaljite ovo svim institucijama, medijima, svima za koje smatrate da mogu pomoći da se počinitelj nađe. A šanse postoje jer se zna tko je dojavio gdje je Kaos, jer se zna tko je primio novac za informaciju i taj zna gdje je Kaosa skinuo s lanca.



I ono što vas molim - ne želim generalizirati. Da, radi se opet o romskom naselju, ali to je učinio pojedinac ili nekoliko njih. I oni trebaju biti kažnjeni.



Posebno pozivam stanovnike romskog naselja Hlapičina da pokažu da nisu svi Romi isti (kao što znam da nisu) i da dojave tko je počinitelj ovih kaznenih djela.

Ne želim čuti govor mržnje niti ga širiti.



Želim da se svim snagama izborimo da počinitelji ovog kaznenog djela budu procesuirani. Želim pravdu za Kaosa!

Ukoliko imate bilo kakve inforamcije javite se Aleksandri Hampamer na broj 099 4800 64 ili putem Facebook stranice.

